               ЕВРОПЕЙСКА КОМИСИЯ
            Брюксел, 11.4.2018
            COM(2018) 176 final
            2018/0085(NLE)
            Предложение за
            РЕШЕНИЕ НА СЪВЕТА
            за подписването от името на Европейския съюз на Споразумението между Европейския съюз и Федеративна република Бразилия за изменение на Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               С Регламент (ЕС) № 610/2013 от 26 юни 2013 г
                  1
               . (наричан по-нататък „изменението на КШГ“) бяха изменени Конвенцията за прилагане на Споразумението от Шенген
                  2
                (CISA), Регламент (ЕО) № 562/2006
                  3
                (Кодекс на шенгенските граници [КШГ]) и Регламент (ЕО) № 810/2009
                  4
                (Визов кодекс) и, наред с другото, бе дадено ново определение на понятието „краткосрочно пребиваване“ за граждани на трети държави в Шенгенското пространство. Считано от 18 октомври 2013 г. за граждани на трети държави — независимо дали са освободени от изискването за виза или не — които възнамеряват да пътуват до Шенгенското пространство с цел краткосрочно пребиваване, максималната продължителност на разрешения престой се определя като „90 дни в рамките на всеки 180-дневен период“. За разлика от определението, което бе в сила до 18 октомври 2013 г. (три месеца в продължение на шестмесечен период след датата на първото влизане), новото понятие е по-точно, тъй като срокът се определя в дни, вместо в месеци. Освен това думите „след датата на първото влизане“, които породиха много неясноти и въпроси, бяха заличени от определението.

               С изменението на КШГ всички необходими промени бяха внесени в правните актове на ЕС в областта на визите и границите, т.е. CISA, КШГ, Визовия кодекс и Регламент (ЕО) № 539/2001
                  5
               . Понятието за краткосрочно пребиваване обаче е залегнало и в международни споразумения, сключени от Европейския съюз. Споразуменията за отмяна на визовия режим, сключени с Антигуа и Барбуда
                  6
               , Бахамските острови
                  7
               , Барбадос
                  8
               , Бразилия
                  9
               , Република Мавриций
                  10
               , Сейнт Китс и Невис
                  11
                и Република Сейшели
                  12
                все още се позовават на старото определение („три месеца в продължение на шестмесечен период след датата на първото влизане“
                  13
               ) при определянето на продължителността на безвизовия престой.

               На 16 юли 2014 г. Комисията прие препоръка за решение на Съвета за разрешаване на започването на преговори за изменение на споразуменията за отмяна на визовия режим за краткосрочно пребиваване между Европейския съюз и горепосочените държави
                  14
               , което беше прието от Съвета на 9 октомври 2014 г
                  15
               . Целта бе по отношение на тези седем държави да се приложи новото определение за краткосрочно пребиваване, както е посочено в изменението на КШГ. Освен това определянето в споразуменията за отмяна на визовия режим на продължителността на краткосрочното пребиваване в дни, вместо в месеци, дава възможност за по-лесна проверка и изчисляване чрез електронни/информационни средства и по този начин е по-подходящо за централизираните системи за управление на границите, като например предложената Система за влизане/излизане (EES)
                  16
               .

               След разрешението на Съвета Комисията започна преговори за изменение на споразуменията за отмяна на визовия режим със седемте държави (Антигуа и Барбуда, Бахамските острови, Барбадос, Бразилия, Мавриций, Сейнт Китс и Невис и Република Сейшели).

               На 31 октомври 2017 г. преговорите с Бразилия приключиха успешно с парафирането на споразумения за изменение на две споразумения между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти и за притежателите на обикновени паспорти. Двете страни се споразумяха да приемат новото определение за „краткосрочно пребиваване“ наред с други технически аспекти (вж. по-долу), но нито едно от измененията не поражда съществени последици за пътуващите лица.

               Специфичното положение на Обединеното кралство и Ирландия е отразено в преамбюла на споразуменията.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Споразумението между Европейския съюз и Федеративна република Бразилия за изменение на Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти (наричано по-нататък: „споразумението“) изисква съгласието и на двете договарящи се страни съгласно съответните им процедури. От страна на Съюза това изисква решения на Съвета относно подписването и сключването на споразумението.

               Настоящото предложение се представя на Съвета, за да разреши Споразумението да бъде подписано.

               Със Споразумението се гарантира правната съгласуваност, както и хармонизацията между държавите членки чрез придържане към новото определение за краткосрочно пребиваване, както е предвидено в изменението на КШГ, с което се дава ясно тълкуване на понятието „краткосрочно пребиваване“.

               Правното основание за настоящото предложение е член 77, параграф 2, буква а) от Договора за функционирането на Европейския съюз (ДФЕС) във връзка с член 218 от него.

               Съюзът няма правомощие да изменя споразумения за отмяна на визовия режим , които биха обвързали четирите държави, асоциирани с прилагането на достиженията на правото от Шенген, включително общата визова политика. С цел да се гарантира хармонизиран подход и изпълнение на разпоредбите относно срока на разрешен престой в Шенгенското пространство, в споразумението е включена съвместна декларация, в която се посочва, че е желателно Бразилия, от една страна, и Исландия, Лихтенщайн, Норвегия и Швейцария, от друга страна, да променят по съответен начин съществуващите между тях двустранни споразумения за отмяна на визовия режим.

               •Субсидиарност (при неизключителна компетентност)

               Съгласно член 77, параграф 2, буква а) от ДФЕС воденето на преговори по споразумения за отмяна на визовия режим е от изключителната компетентност на Съюза.

               Осен това, ако Европейският съюз е една от договарящите се страни по международно споразумение, то държавите членки нямат законово правомощие да пристъпят самостоятелно към каквото и да било изменение на такова споразумение. Следователно е необходимо действие на равнището на Съюза.

               •Пропорционалност

               Настоящото предложение не надхвърля необходимото за постигането на преследваната цел, а именно за изменение на действащото Споразумение между Федеративна република Бразилия и Европейския съюз относно премахването на визите за краткосрочно пребиваване за притежателите на дипломатически, служебни или официални паспорти.

               3.ОТРАЖЕНИЕ ВЪРХУ БЮДЖЕТА

               Предложението не води до допълнителни разходи за бюджета на ЕС.

               4. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Консултации със заинтересованите страни

               На 9 октомври 2014 г. Съветът прие указания за водене на преговори, с което упълномощи Комисията да започне преговори с Бразилия за изменение на споразумението между двете страни относно премахването на визите за краткосрочно пребиваване за притежателите на дипломатически, служебни или официални паспорти. Държавите членки бяха уведомени за напредъка по преговорите по време на заседанията на работна група „Визи“.

               5.ДРУГИ ЕЛЕМЕНТИ

               •Резултати от преговорите

               Комисията счита, че целите, определени от Съвета в неговите указания за водене на преговорите, са постигнати и че проектът на споразумението е приемлив за Съюза.

               Окончателното му съдържание може да бъде обобщено, както следва:

               а. Продължителност на пребиваването

               В Споразумението се предвижда безвизово пътуване за гражданите на Европейския съюз, притежаващи валиден дипломатически, служебен или официален паспорт, и за гражданите на Бразилия, притежаващи валиден дипломатически, служебен или официален паспорт, когато пътуват до територията на другата договаряща се страна за период, не по-дълъг от 90 дни в рамките на всеки 180-дневен период (вместо за максимален период от три месеца в продължение на шестмесечен период след датата на първото влизане). Новото определение се възприема в целия текст на споразумението.

               б. Заключителна разпоредба — временно спиране на изпълнението на Споразумението (член 8, параграф 4)

               Със Споразумението се изменя последното изречение в член 8, параграф 4, както следва: „Договарящата се страна, която временно е спряла изпълнението на настоящото Споразумение, незабавно информира другата договаряща се страна, ако причините за това спиране отпаднат, и възобновява изпълнението.“ С добавянето на думите „и възобновява изпълнението“ в сегашния текст на споразумението се пояснява, че временното спиране на отмяната на визовия режим следва действително да бъде прекратено, ако отпаднат причините, довели до това спиране. Във връзка с това изменението привежда формулировката в Споразумението с Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти в съответствие с тази във всички други споразумения за премахване на визите, подписани от Съюза през 2015 г. и 2016 г. На 14 юни 2016 г. беше проведена консултация по това изменение с работната група „Визи“ и нито една държава членка не повдигна възражения.

               в. Съвместни декларации

               Към Споразумението са приложени две съвместни декларации:

               — относно тълкуването на 90 дни в рамките на всеки 180-дневен период и

               — относно Исландия, Норвегия, Швейцария и Лихтенщайн.

               д. Влизане в сила

               Споразумението ще влезе в сила на първия ден от шестия месец след датата, на която последната договаряща се страна уведоми другата страна за приключването на процедурите за ратифициране. За да се гарантира правна сигурност и да се даде възможност на пътуващите лица да разберат закона и да се съобразят с него, е необходим достатъчно дълъг преходен период. След като приключи ратифицирането на Споразумението, шестмесечният срок ще даде възможност на пътуващите лица да приключат краткосрочните пребивавания, които все още са изцяло изчислени съгласно старото определение, преди влизането в сила на новото определение за краткосрочно пребиваване и свързаното с него ретроспективно изчисляване на референтния период от 180 дни.

               Останалите разпоредби на действащото Споразумение между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти остават незасегнати от споразумението, включително териториалното приложно поле.

               6.ЗАКЛЮЧЕНИЕ

               С оглед на горепосочените резултати Комисията предлага Съветът да реши Споразумението да бъде подписано от името на Съюза и да упълномощи председателя на Съвета да назначи лицето(ата), надлежно упълномощено(и) да го подпише(ат) от името на Съюза.

               2018/0085 (NLE)

               Предложение за

               РЕШЕНИЕ НА СЪВЕТА

               за подписването от името на Европейския съюз на Споразумението между Европейския съюз и Федеративна република Бразилия за изменение на Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)С Регламент (ЕС) № 610/2013 на Европейския парламент и на Съвета
                  17
                бяха въведени хоризонтални промени в правните актове на Съюза в областта на визите и границите и краткосрочното пребиваване беше определено като максимален период от 90 дни в рамките на всеки 180-дневен период.

               (2)Необходимо е това ново определение да бъде включено в Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти с цел постигането на пълно хармонизиране на режима на Съюза за краткосрочно пребиваване.

               (3)На 9 октомври 2014 г. Съветът упълномощи Комисията да започне преговори по Споразумение между Европейския съюз и Федеративна република Бразилия за изменение на Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти („Споразумението“). Преговорите с Бразилия по Споразумението приключиха успешно с неговото парафиране на 31 октомври 2017 г.

               (4)Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета
                  18
               ; следователно Обединеното кралство не участва в неговото приемане и не е обвързано от него, нито от неговото прилагане.

               (5)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета
                  19
               ; следователно Ирландия не участва в неговото приемане и не е обвързана от него, нито от неговото прилагане.

               (6)Изменящото споразумение следва да бъде подписано и декларациите, приложени към изменящото споразумение, следва да бъдат одобрени от името на Съюза,

               ПРИЕ НАСТОЯЩОТО РЕШЕНИЕ:

               Член 1

               Подписването от Съюза на Споразумението между Европейския съюз и Федеративна република Бразилия за изменение на Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти („Споразумението“) се одобрява от името на Съюза, при условие че посоченото споразумение бъде сключено.

               Текстът на споразумението, което трябва да се подпише, е приложен към настоящото решение.

               Член 2

               Декларациите, приложени към настоящото решение, се одобряват от името на Съюза.

               Член 3

               Генералният секретариат на Съвета изготвя акта за предоставяне на пълномощия за подписване на споразумението, при условие че то бъде сключено, на лицето или лицата, посочени от преговарящия по споразумението.

               Член 4

               Настоящото решение влиза в сила на двадесетия ден след деня на приемането му.

               Съставено в Брюксел на […] година.

                     За Съвета

                     Председател

                     (1)

                        ОВ L 182, 29.6.2013 г., стр. 1.

                     (2)

                        ОВ L 239, 22.9.2000 г., стр. 19.

                     (3)

                        ОВ L 105, 13.4.2006 г., стр. 1.

                     (4)

                        ОВ L 243, 15.9.2009 г., стр. 1.

                     (5)

                        ОВ L 081, 21.3.2001 г., стр. 1.

                     (6)

                        OВ L 169, 30.6.2009 г., стр. 1.

                     (7)

                        OВ L 169, 30.6.2009 г., стр. 23.

                     (8)

                        OВ L 169, 30.6.2009 г., стр. 9.

                     (9)

                        С Бразилия ЕС е сключил две споразумения — едното за притежателите на обикновени паспорти (ОВ L 255, 21.9.2012 г., стр. 4), а другото за притежателите на дипломатически, служебни и официални паспорти (ОВ L 66, 12.3.2011 г., стр. 2).

                     (10)

                        OВ L 169, 30.6.2009 г., стр. 16.

                     (11)

                        OВ L 169, 30.6.2009 г., стр. 37.

                     (12)

                        OВ L 169, 30.6.2009 г., стр. 30.

                     (13)

                        Вж. разпоредбите за „Цел“ и „Продължителност на престоя“ в споразуменията.

                     (14)

                        COM(2014) 468 final.

                     (15)

                        Решение на Съвета за разрешаване на Комисията да започне преговори за изменение на споразуменията относно отмяна на визовия режим за краткосрочно пребиваване, сключени между Европейския съюз/Европейската общност и Антигуа и Барбуда, Бахамската общност, Барбадос, Федеративна република Бразилия, Република Мавриций, Федерация Сейнт Китс и Невис и Република Сейшели, прието от Съвета на 9.10.2014 г.

                     (16)

                        COM(2016) 194 final.

                     (17)

                        Регламент (ЕС) № 610/2013 на Европейския парламент и на Съвета от 26 юни 2013 г. за изменение на Регламент (ЕО) № 562/2006 на Европейския парламент и на Съвета за създаване на Кодекс на Общността за режима на движение на лица през границите (Кодекс на шенгенските граници), Конвенцията за прилагане на Споразумението от Шенген, регламенти (ЕО) № 1683/95 и (ЕО) № 539/2001 на Съвета и регламенти (ЕО) № 767/2008 и (ЕО) № 810/2009 на Европейския парламент и на Съвета, ОВ L 182, 29.6.2013 г., стр. 1.

                     (18)

                        Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (19)

                        Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

    ---documentbreak---

               ЕВРОПЕЙСКА КОМИСИЯ
            Брюксел,11.4.2018
            COM(2018) 176 final
            ПРИЛОЖЕНИЕ
            към
            Предложението за решение на Съвета
            за подписването, от името на Европейския съюз, на Споразумението между Европейския съюз и Федеративна република Бразилия за изменение на Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти

               ПРИЛОЖЕНИЕ

               СПОРАЗУМЕНИЕ

               между Европейския съюз и Федеративна република Бразилия за изменение на Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти

               ЕВРОПЕЙСКИЯТ СЪЮЗ,

               от една страна, и

               ФЕДЕРАТИВНА РЕПУБЛИКА БРАЗИЛИЯ (наричана по-долу „Бразилия“),

               от друга страна,

               заедно наричани по-нататък „договарящите се страни“,

               КАТО ВЗЕХА ПРЕДВИД Споразумението между Европейския съюз и Федеративна република Бразилия относно премахването на визите за краткосрочно пребиваване за притежателите на дипломатически, служебни или официални паспорти (наричано по-нататък „споразумението“), което влезе в сила на 1 април 2011 г.,

               КАТО ОТБЕЛЯЗВАТ, че Споразумението действа в полза на гражданите на договарящите се страни, които притежават дипломатически, служебни или официални паспорти,

               КАТО ВЗЕМАТ ПРЕДВИД, че определението за краткосрочно пребиваване, предвидено в Споразумението (три месеца в продължение на шестмесечен период след датата на първото влизане) не е достатъчно точно и по-специално, че формулировката „датата на първото влизане“ може да породи неясноти и въпроси,

               КАТО ИМАТ ПРЕДВИД, че с Регламент (ЕС) № 610/2013 от 26 юни 2013 г. бяха въведени хоризонтални промени в достиженията на вътрешното право на ЕС в областта на визите и границите и краткосрочното пребиваване бе определено на „90 дни в рамките на всеки 180-дневен период“,

               КАТО ВЗЕМАТ ПРЕДВИД, че Системата за влизане/излизане, която предстои да бъде създадена от Европейския съюз, изкисва използването на еднакво и ясно определение за краткосрочно пребиваване, което е приложимо за всички граждани на трети държави,

               КАТО ЖЕЛАЯТ да гарантират плавен поток на пътниците на гранично-пропускателните пунктове на договарящите се страни,

               КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат по отношение на Обединеното кралство и Ирландия,

               СЕ СПОРАЗУМЯХА ЗА СЛЕДНОТО:

               Член 1

               Споразумението се изменя в съответствие с разпоредбите на настоящия член:

               (1)В член 1 думите „три месеца в продължение на шестмесечен период“ се заменят с думите „90 дни в рамките на всеки 180-дневен период“.

               (2)Член 4, параграф 1 се заменя със следното:

               „Гражданите на Съюза, които притежават валиден дипломатически, служебен или официален паспорт, могат да пребивават на територията на Бразилия за период до 90 дни в рамките на всеки период от 180 дни.“

               (3)Член 4, параграф 2 се заменя със следното:

               „Гражданите на Бразилия, които притежават валиден дипломатически, служебен или официален паспорт, могат да останат на територията на държавите членки, прилагащи изцяло достиженията на правото от Шенген, за период до 90 дни в рамките на всеки период от 180 дни. Този срок се изчислява независимо от пребиваването в държава членка, която все още не прилага изцяло достиженията на правото от Шенген.

               Гражданите на Бразилия, които притежават валиден дипломатически, служебен или официален паспорт, могат да пребивават за максимален срок от 90 дни в рамките на всеки 180-дневен период на територията на всяка от държавите членки, които все още не прилагат изцяло достиженията на правото от Шенген, независимо от продължителността на пребиването, изчислена за територията на държавите членки, които прилагат изцяло достиженията на правото от Шенген.“

               (4)В член 4, параграф 3 думите „три месеца“ се заменят с думите „90 дни“.

               (5)Последното изречение в член 8, параграф 4 се заменя със следното:

               „Договарящата се страна, която временно е спряла изпълнението на настоящото Споразумение, незабавно информира другата договаряща се страна, ако причините за това спиране отпаднат, и възобновява изпълнението.“

               Член 2

               Настоящото споразумение се ратифицира или одобрява от договарящите се страни в съответствие с техните съответни вътрешни процедури и влиза в сила на първия ден от шестия месец след датата, на която последната договаряща се страна уведоми другата за приключването на горепосочените процедури.

               Съставено в […] на […] ден от месец […] на две хиляди и седемнадесета година в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички езици са еднакво автентични.

               За Европейския съюз

               За Федеративна република Бразилия

               СЪВМЕСТНА ДЕКЛАРАЦИЯ, ОТНАСЯЩА СЕ ДО ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН

               Желателно е властите на Норвегия, Исландия, Швейцария и Лихтенщайн, от една страна, и на Бразилия, от друга страна, незабавно да изменят съществуващите двустранни споразумения за премахване на визите за краткосрочно пребиваване за притежателите на дипломатически, служебни или официални паспорти в съответствие с условията на настоящото споразумение.

               СЪВМЕСТНА ДЕКЛАРАЦИЯ ОТНОСНО ТЪЛКУВАНЕТО НА 90 ДНИ В РАМКИТЕ НА ВСЕКИ 180-ДНЕВЕН ПЕРИОД

               Договарящите се страни приемат, че максималният срок от 90 дни в рамките на всеки 180-дневен период, предвиден в член 4 от Споразумението, означава или непрекъснато посещение, или няколко последователни посещения, чиято продължителност не надвишава общо 90 дни в рамките на всеки 180-дневен период.

               Понятието „всеки“ предполага прилагането на „подвижен“ референтен период от 180 дни, като се гледа назад всеки ден от престоя за последния период от 180 дни, за да се провери дали продължава да бъде изпълнявано изискването за 90 дни в рамките на всеки период от 180 дни. Наред с другото това означава, че липсата на непрекъснат период от 90 дни позволява нов престой до 90 дни.

               ________


               ЕВРОПЕЙСКА КОМИСИЯ
            Брюксел, 17.5.2018
            COM(2018) 275 final
            2018/0130(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Директива 96/53/ЕО на Съвета по отношение на срока за прилагането на специалните правила относно максималната дължина на кабини с подобрени аеродинамични характеристики, енергийна ефективност и безопасност

               ОБЯСНИТЕЛЕН МЕМОРАНДУМ

               1.
                     КОНТЕКСТ НА ПРЕДЛОЖЕНИЕТО

               •
                     Основания и цели на предложението

               Директива 96/53/ЕО на Съвета от 25 юли 1996 година относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик
                  1
                беше последно изменена с Директива 2015/719/EО на Европейския парламент и на Съвета от 29 април 2015 г. относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик
                  2
               .

               Една от целите на Директива (ЕС) 2015/719 беше да се подобрят аеродинамичните характеристики на моторните превозни средства, попадащи в приложното поле на директивата, като им се позволи да ползват дерогация от максимално допустимите ограничения за дължина, ако са спазени определени условия.

               Дерогацията от ограниченията за максималната дължина беше дадена за задната част на превозните средства, за монтиране на аеродинамични устройства
                  3
                и за предната част на превозните средства
                  4
               , за да се даде възможност за придаване на кабините на камионите на по-заоблена и аеродинамична форма.

               Настоящото решение се отнася за предната част на превозното средство, т.е. за кабините, както това е предвидено в член 9а от Директива 96/53/ЕО, изменена с Директива (ЕС) 2015/719. Тази разпоредба установява редица условия, сред които съответствието на превозното средство с изискванията за радиус на завоя, определени в точка 1.5 от приложение I.

               В своята оценка на въздействието
                  5
               , придружаваща предложението за изменение на Директива 96/53/ЕО
                  6
               , Комисията установи значителни ползи от предоставянето на дерогации за дължина, които са предвидени понастоящем в Директивата за изменение (ЕС) 2015/719. Освен важните аеродинамични подобрения, произтичащи от аеродинамичните кабини и задните устройства с удължена форма, такива кабини ще предоставят и ползи по отношение на по-добра видимост за водачите, подобряване на безопасността за другите участници в движението по пътищата, както и безопасност и удобство на водачите.

               Като има предвид, че оценката на въздействието на Комисията не показа необходимост от мораториум за влизането в сила на продълговати кабини, окончателният компромис между законодателите, приет в член 9а, параграф 3 от Директива (ЕС) 2015/719, всъщност предвижда мораториум за срок от 3 години.

               Предвид настоящото положение и като се има предвид, че емисиите на CO2 от пътния транспорт представляват една четвърт от всички емисии на CO2 в ЕС, че се очаква емисиите от автомобилния транспорт да нараснат с 6 % в периода 2015—2030 г., Комисията е на мнение, че ползите от кабините с удължена форма трябва да се извлекат възможно най-бързо. Важността на този въпрос се потвърждава и от предложението за стандарти за емисиите на CO2 за тежкотоварни автомобили, както е предложено от Комисията като част от III пакет за мобилността, в което специално се изтъква значението на аеродинамичните кабини
                  7
               . Всъщност за спазването на бъдещите стандарти за емисиите на CO2 за тежкотоварни превозни средства ще се наложи прилагането на различни технологии за подобряване на енергийната ефективност; сред тях въвеждането на аеродинамичните кабини е най-ефективната мярка за намаляване на въздушното съпротивление.

               Предвиденият в настоящата правна уредба мораториум обаче възпира производителите от подобряване на аеродинамичните характеристики на кабината, като начин за постигане на съответствие с бъдещите стандарти за емисиите на CO2 за тежкотоварни превозни средства. Освен това мораториумът е и в разрез с принципа на иновации и принципите на по-добро регулиране, тъй като възпрепятства развитието на нови технологии и концепции.

               Поради това Комисията предлага да се съкрати срокът за транспонирането на член 9а, параграф 1 от Директива 95/53/ЕО. С предложеният нов текст на член 9а, параграф 3, на държавите членки се оставя достатъчно време да предприемат необходимите стъпки.

               В този контекст е отчетено и времето, необходимо за приемането на настоящото решение.

               Следва да се отбележи още, че от една страна, промяната на одобрението на типа, предвидена в член 9а, параграф 2, може да се осъществи чрез изменение на Регламент (ЕС) № 1230/2012 на Комисията
                  8
               , както е видно от по-обстойно разглеждане на въпроса. Изменението на Регламент (ЕС) № 1230/2012, което се очаква да приключи до края на 2018 г., ще се извърши с мярка за прилагане съгласно Регламента относно общата безопасност
                  9
               . С новия срок, посочен в настоящото предложение, се отчита този факт и се гарантира, че националните мерки за транспониране на член 9а, параграф 1 от Директива 96/53/ЕО започват да се прилагат приблизително по същото време както и изменението на Регламент (ЕС) № 1230/2012 на Комисията.

               Второ, не е необходимо да се запази точната последователност на промени, както е предвидена понастоящем в член 9а, параграф 3 от Директива 96/53/ЕО. За движението на съответните автомобили по пътищата се налага да бъдат извършени, кумулативно, промени в одобрението на типа и промяната, залегнала в член 9а, параграф 1 от Директива 96/53/ЕО. Транспонирането на последната промяна само по себе си не налага предварително изменение на одобрението на типа. Националните правила за одобрение на типа са достатъчни като условие, както е залегнало в член 9а, параграф 1 от Директива 96/53/ЕО.

               Предложената промяна е в пълно съответствие с оценката на въздействието
                  10
               , осъществена от Комисията, която — както е посочено — не предвиждаше мораториум, както беше прието от съзаконодателите. По същата причина няма нужда да се провежда оценка на въздействието за настоящото предложение.

               •
                     Съгласуваност с действащите разпоредби в тази област на политиката

               Настоящото предложение е в съответствие със и подкрепя съществуващите политики по отношение на стандартите за емисиите на CO2 за тежкотоварни автомобили, както се предлагат понастоящем. То е в съответствие и със съществуващите политики, целящи намаляване на злополуките и случаите със смъртен изход в автомобилния транспорт.

               Настоящото предложение само определя по-ранна дата, от която могат да се използват по-аеродинамични и/или по-безопасни кабини, както вече е предвидено след Директива 2015/719, следователно няма въздействие върху интермодалния транспорт и общата цел за насърчаване на алтернативи на автомобилния транспорт.

               •
                     Съгласуваност с другите политики на Съюза

               Предложението допринася пряко за постигането на първия политически приоритет на Комисията „Юнкер“: „Работни места, растеж и инвестиции“, като позволява на производителите на тежкотоварни автомобили и производителите на оборудване за тях да въвеждат иновации и да създадат нови модели на тежкотоварни превозни средства. Настоящото предложение има за цел да допринесе и за приоритета „Енергиен съюз и действия в областта на климата“ чрез намаляване на емисиите от тежкотоварни превозни средства.

               2.
                     ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •
                     Правно основание

               Правното основание на предложеното изменение е член 91(1) от Договора за функционирането на Европейския съюз (ДФЕС).

               •
                     Субсидиарност

               Предложението се отнася само до промяна на срока, посочен в член 9а, параграф 3 на Директива 96/53/ЕО. Такава корекция може да се направи само от самия Съюз.

               Освен това нарушаването на вътрешния пазар може да бъде избегнато само чрез единна дата за прилагане на новите правила.

               •
                     Пропорционалност

               Предложението относно политиката е пропорционално на установените проблеми и не надхвърля необходимото за решаването им. По-специално мярката се ограничава до промяна на срока за транспониране на член 9а, параграф 1 от Директива 96/53/ЕО и в допълнение все пак оставя достатъчно време на държавите членки да предприемат необходимите стъпки.

               •
                     Избор на инструмент

               Директивите обикновено се изменят в същата форма, т.е. чрез изменящи директиви.

               В този конкретен случай обаче става дума само за промяната на срока, определен за държавите членки. Тази промяна, като такава, не трябва да се транспонира от държавите членки. Поради това следва да бъде под формата на решение.

               3.
                     РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               Като се има предвид, че не е необходима допълнителна оценка на въздействието за настоящото предложение, се прави препратка към вече осъществената от Комисията оценка на въздействието: SWD (2013) 108 final.

                4.
                     ОТРАЖЕНИЕ ВЪРХУ БЮДЖЕТА

               Предложената промяна няма отражение върху бюджета на Съюза.

               5.
                     ДРУГИ ЕЛЕМЕНТИ

               •
                     Подробно разяснение на конкретните разпоредби на предложението

               Основните елементи на предложението са следните:

               Директива 96/53/ЕО

               Член 9a

               Действащият член 9а, параграф 3 предвижда 3-годишен мораториум за въвеждането на аеродинамични кабини след датата на транспонирането или на прилагането на необходимите изменения по отношение на техническите изисквания за одобрението на типа.

               Предлага се да се адаптира член 9а, параграф 3, за да се прекрати тригодишният мораториум и да се определи по-кратък, но пропорционален срок.

               2018/0130 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за изменение на Директива 96/53/ЕО на Съвета по отношение на срока за прилагането на специалните правила относно максималната дължина на кабини с подобрени аеродинамични характеристики, енергийна ефективност и безопасност

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 91, параграф 1 от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет
                  11
               ,

               като взеха предвид становището на Комитета на регионите
                  12
               ,

               в съответствие с обикновената законодателна процедура,

               като имат предвид, че:

               (1)Директива 96/53/ЕО на Съвета от 25 юли 1996 година относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик
                  13
                беше изменена с Директива (EС) 2015/719 на Европейския парламент и на Съвета
                  14
                с цел намаляване на енергопотреблението и емисиите на парникови газове, адаптиране на законодателството към технологичното развитие и променящите се пазарни нужди и улесняване на интермодалния транспорт.

               (2)Подобряването на аеродинамичните характеристики на кабината на моторните превозни средства би позволило и значително повишение на енергийната ефективност на превозните средства. Това подобряване обаче е невъзможно при ограниченията за дължината, поставени с Директива 96/53/ЕО, без да се намали товароносимостта на превозните средства. Поради това беше въведена дерогация от ограниченията за максимална дължина с Директива (ЕС) 2015/719.

               (3)Освен това Директива (ЕС) 2015/719 предвижда 3-годишен мораториум за въвеждането на аеродинамични кабини след датата на транспонирането или на прилагането на необходимите изменения по отношение на техническите изисквания за одобрението на типа.

               (4)За да се осъществяват на възможно най-ранен етап ползите от аеродинамичните кабини, изразени в енергийните характеристики на тежкотоварните превозни средства, но също така и в по-добрата видимост за водачите, сигурност на останалите участници в пътното движение и безопасността и удобството на водачите, е необходимо да се гарантира, че такива аеродинамични кабини могат да се въведат без ненужно забавяне, веднага след изпълнението на необходимите изисквания за одобрение на типа.

               (5)Поради това Директива 96/53/ЕО на Съвета следва да бъде съответно изменена,

               ПРИЕХА НАСТОЯЩОТО РЕШЕНИЕ:

               Член 1

               В член 9a от Директива (ЕС) 96/53/ЕО на Съвета параграф 3 се заменя със следното:

               „(3) Параграф 1 се прилага, считано от [XXX] [до Службата за публикации: моля, въведете дата: 4 месеца от влизането в сила на настоящото решение].“

               Член 2

               Настоящото решение влиза в сила на двадесетия ден след публикуването му в Официален вестник на Европейския съюз.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        OВ L 235, 17.9.1996 г., стр. 59.

                     (2)

                        OВ L 115, 6.5.2015 г., стр. 1.

                     (3)

                        Член 8б.

                     (4)

                        Член 9a.

                     (5)

                        SWD(2013) 108 final.

                     (6)

                        COM(2013) 195 final.

                     (7)

                        Да се включи позоваване на ОВ.

                     (8)

                        Регламент (ЕС) № 1230/2012 на Комисията от 12 декември 2012 г. за прилагане на Регламент (ЕО) № 661/2009 на Европейския парламент и на Съвета във връзка с изискванията за одобрение на типа по отношение на масите и размерите на моторните превозни средства и техните ремаркета и за изменение на Директива 2007/46/ЕО на Европейския парламент и на Съвета, OB L 353, 21.12.2012 г., стр. 31.

                     (9)

                        Регламент (ЕС) № 661/2009.

                     (10)

                        SWD(2013) 108 final.

                     (11)

                        ОВ C […], […], стр. […].

                     (12)

                        ОВ C […], […], стр. […].

                     (13)

                        OВ L 235, 17.9.1996 г, стр. 59.

                     (14)

                        Директива (ЕС) 2015/719 на Европейския парламент и на Съвета от 29 април 2015 година за изменение на Директива 96/53/ЕО на Съвета относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик (ОВ L 115, 6.5.2015 г., стр. 1).